**Pravidlá pre rozdelenie a vyúčtovanie**

 **finančných prostriedkov na podporu rozvoja mládežníckeho futbalu v podmienkach SsFZ**

**Vybrané FK**

(materiál schválený VV SsFZ 19.01.2023)

Stredoslovenský futbalový zväz je na základe „Zmluvy o spolupráci a poskytnutí finančných prostriedkov na podporu amatérskeho futbalu pre Regionálne futbalové zväzy“ prijímateľom, okrem iných, finančných prostriedkov určených na podporu rozvoja mládežníckeho futbalu na teritóriu stredného Slovenska. **Táto podpora je určená pre družstvá futbalových klubov mimo LK SFZ (mimo licencované kluby Akadémie a ÚTM), ale logicky na tento systém podpory zo strany SFZ nadväzuje. Podpora je teda určená pre futbalové kluby, ktoré, aj pomocou tejto podpory môžu splniť podmienky pre zaradenie do systému LK SFZ, prípadne klubom, ktoré sa dlhodobo venujú príprave mladých futbalistov**. Samotná podpora má slúžiť na skvalitnenie úrovne tréningového procesu, zdravotného a materiálneho zabezpečenia prípravy jednotlivých družstiev v kluboch. Vzhľadom k objemu prostriedkov, ktorých je SsFZ prijímateľom a ku snahe neatomizovať podporu, podporí SsFZ ročne 10 – 12 futbalových klubov sumou 2.000 €.

**Podmienky pre FK, na zaradenie do systému podpory:**

* mať zaradené v súťažiach riadených SFZ, SsFZ, ObFZ družstvá dorastu a žiakov (prípadne prípravky, ak sa taká súťaž organizuje) – záväzné stanovisko dáva KM SsFZ,
* FK nesmie mať v minulom a prebiehajúcom ročníku v ISSF status „neplatič“ – záväzné stanovisko predloží sekretariát SsFZ,
* jeho družstvá mládeže v minulom a prebiehajúcom súťažnom ročníku nespôsobili zavinene neodohratie , resp. kontumáciu MFS – záväzné stanovisko predloží KM SsFZ.

**Posudzovateľ (TMK SsFZ) zoberie do úvahy nasledovné kritériá v poradí:**

* počet družstiev mládeže FK (U-19, U-17, U-15, U-13, U-11, U-10 a pod.),
* úroveň súťaží v ktorých štartujú družstvá mládeže príslušného klubu,
* podiel na výchove, resp. príprave hráčov do PPTF, ÚTM, Akadémii, výberov SFZ, SsFZ a uvoľnenie hráčov do PPTF,
* platnosť trénerských licencii u trénerov družstiev mládeže,
* cieľavedomosť a stabilitu v príprave mládeže v klube,
* čiastočne aj teritoriálne rozloženie podpory v regióne stredného Slovenska.

**Vykonávacie ustanovenia:**

* klub v pôsobnosti SsFZ môže požiadať o zaradenie do systému podpory pre príslušný rok podaním žiadosti (vzor žiadosti je prílohou tohto materiálu) vždy do **15.februára** príslušného roka
* KM SsFZ v spolupráci s TMK SsFZ posúdi zaslané žiadosti na základe stanovísk KM, RTM a sekretariátu a predloží návrh na **marcové** rokovanie VV SsFZ,
* po zverejnení rozhodnutia VV SsFZ budú pridelené finančné prostriedky zaslané na účty FK uvedené v ISSF.

**Prostriedky pridelené FK sú určené na:**

* zimné a letné sústredenia,
* prenájom telocviční, športových hál v zimnom období,
* prenájom kvalitných tréningových plôch,
* nákup diagnostických pomôcok (športester 5 - 10 ks),
* nákup metodických pomôcok (magnetické tabule, denník trénera na CD, odbornú literatúru, odborné videokazety),
* nákup tréningových pomôcok (kužele, výtyčky, švihadlá, prekážky, odrazové steny),
* regeneráciu hráčov (sauna, bazén, doplnková výživa, vitamíny, iontové nápoje),
* športový materiál (lopty, dresy,...),
* náklady súvisiace s účasťou na medzinárodných turnajoch,
* refundácia nákladov trénerov mládeže FK na školeniach a doškoleniach trénerov,
* doklady k nákladom na cestovné na MFS družstiev mládeže (max. do 50 % z výšky príspevku)

Vyúčtovanie príspevku:

Vyúčtovanie čerpania prostriedkov (kópie faktúr a kópie dokladov o úhrade – bankový výpis, kópie pokladničných dokladov – výhradne z príslušného roka) je nevyhnutné doručiť na SsFZ (vrátane kópií všetkých účtovných dokladov zahrnutých do vyúčtovania) najneskôr do ***15. januára*** nasledujúceho roka.

 **SsFZ si vyhradzuje právo kontroly použitia prostriedkov v jednotlivých kluboch. Nedodržanie účelu použitia môže mať za následok vylúčenie klubu z budúcich prerozdelení, resp. SsFZ si vyhradzuje právo žiadať vrátenie pridelených prostriedkov.**

Spracovali: M.Potančoková, P. Štefaňák